Diari Oficial de la Generalitat Valenciana


Sumari del DOGV 3891, del 04-12-2000 (2000/9757)

RESOLUCIÓ de 20 de juliol de 2000, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa C.T.S. Levante, SA, per als anys 2000 i 2001 (Codi núm. 8000052).
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3891

Data del DOGV
:   04-12-2000

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2000/9757


Data del document
:   20-07-2000

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * empresa privada

RESOLUCIÓ de 20 de juliol de 2000, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa C.T.S. Levante, SA, per als anys 2000 i 2001 (Codi núm. 8000052). [2000/X9757]
  
Vist el text del Conveni Col·lectiu de l'empresa C.T.S. Levante, SA, per als anys 2000 i 2001, subscrit el dia 1 de juliol de 2000 per la representació del personal treballador i de l'empresa, presentat davant d'aquesta Direcció General de Treball i Seguretat Laboral el dia 10 de juliol de 2000, i de conformitat amb el que disposen l'article 90, apartats 2 i 3, del Reial Decret Legislatiu 1/95, de 24 de març, de la Llei de l'Estatut dels Treballadors, i els articles 2, 3 i 6 del Reial decret 1.040/1980, de 22 de maig, de Registre i Depòsit de Convenis Col·lectius de Treball, aquesta Direcció General de Treball i Seguretat Laboral, d'acord amb les competències que té transferides pel Reial Decret 4.105/1982, de 29 de desembre, resol:
  
Primer
  
Ordenar que siga inscrit en el Registre de Convenis Col·lectius de Treball d'aquesta Direcció General, que siga notificat a la Comissió Negociadora i depositat el text original del conveni.
  
Segon
  
Disposar que siga publicat en el Diari Oficial de la Generalitat Valenciana.
  
València, 20 de juliol de 2000.- El director general de Treball i Seguretat Laboral: Román Ceballos Sancho.
  
Conveni col·lectiu C.T.S. Levante, SA, 2000-2001
  
Títol I
  
Normes generals
  
Article 1. Àmbit funcional
  
Aquest Conveni Col·lectiu serà d'aplicació a tot el personal que preste els seus serveis en l'empresa C.T.S. Levante, SA.
  
Article 2. Àmbit temporal i denúncia
  
La vigència del Conveni serà bianual, i s'estendrà des de l'1 de gener de 2000 fins al 31 de desembre de 2001. Les parts es reuniran a la fi d'aquest període per negociar el nou conveni.
  
Article 3. Vinculació a la totalitat
  
El conjunt de drets i d'obligacions pactades en aquest Conveni és un tot orgànic i indivisible al qual estan les parts vinculades.
  
Article 4. Dret supletori
  
Les matèries no previstes en aquest Conveni seran regulades pel Conveni Col·lectiu Estatal per al Sector de Desinfecció, Desinsectació i Desratització, en tot allò que puga ser d'aplicació per a l'empresa C.T.S. Levante, SA, i amb caràcter general, per la legislació vigent.
  
Títol II
  
Organització del treball
  
Article 5
  
L'organització pràctica del treball, dins de les normes contingudes en aquest conveni i de les disposicions legals en vigor, és facultat de l'empresa.
  
L'organització del treball té com a objectiu que l'empresa assolisca un nivell adequat de productivitat, basat en l'ús òptim dels recursos humans i materials. Això serà possible amb una actitud activa i responsable de les parts que integren la direcció i del personal treballador.
  
El delegat de Personal participarà en l'organització del treball tècnic conjuntament amb al cap del Servei Tècnic o amb qui assumisca aquestes funcions.
  
Article 5 (bis). Funcions de categoria professional superior
  
Si com a conseqüència de la mobilitat funcional es realitzen funcions superiors a la de la categoria professional reconeguda, els treballadors i les treballadores tindran dret al cobrament de les percepcions salarials corresponents a aquella categoria superior, sense perjudici de poder reclamar allò regulat legalment en matèria d'ascensos.
  
Títol III
  
Classificació professional
  
Article 6
  
En matèria de classificació professional, les parts es comprometen a estudiar la possible adequació al sistema de classificació professional del Conveni Col·lectiu Sectorial durant la vigència d'aquest Conveni Col·lectiu. En tot cas, i mentre no s'arribe a cap acord, s'aplicarà el sistema de classificació regulat en aquest conveni.
  
Article 7
  
El personal de l'empresa es classificarà en tres grups: personal d'Administració, personal d'Aplicació i personal de Comercialització.
  
Grup de personal d'Administració: englobarà tot el personal treballador que realitze funcions administratives en l'empresa.
  
Grup de personal d'Aplicació: recull el personal treballador encarregat de realitzar els treballs d'aplicació dels productes de l'empresa, la revisió i el manteniment dels tractaments. Com que el treball d'aplicació es realitza necessàriament en un lloc diferent al centre de treball, tot el personal d'aquest grup haurà d'estar proveït del corresponent permís oficial de conduir vehicles de motor. Els treballadors i les treballadores utilitzaran en els seus desplaçaments bé automòbils propis, bé automòbils propietat de l'empresa, per al cobrament de factures als clients a qui se'ls haja realitzat tractaments o se'ls haja venut productes.
  
Grup de personal de Comercialització: té com a missió la venda de productes i serveis de l'empresa, tot captant clients mitjançant el tracte directe amb aquestos. També hauran d'estar proveïts del permís oficial de conducció de vehicles per fer els desplaçaments bé en automòbils propietat de l'empresa, bé propis.
  
A banda del personal de comercialització contractat com a personal laboral, podran realitzar-se contractes de naturalesa mercantil per a representants o venedors a comissió, els quals estaran exclosos d'aquest conveni.
  
Article 8. Grup de personal d'administració
  
Comprèn les categories següents:
  
Cap d'Administració: és la persona responsable, sota la dependència directa del director general o del gerent, amb iniciativa o autonomia, de tota la funció administrativa de l'empresa, amb les competències següents:
  
- control de personal, selecció, contractació, altes i baixes de personal, llicències, permisos, sancions;
  
- control de comptabilitat, facturació i caixa;
  
- correspondència i relacions exteriors.
  
Cap de Recepció i Control: és qui realitza funcions de recepció i de telefonista, i el control dels treballs de serveis tècnics. També realitza treballs mecanogràfics quan siga necessari.
  
Oficial administratiu: és qui, sota la dependència del cap d'administració, seguint les seues instruccions i amb certa iniciativa i responsabilitat, realitza les funcions administratives.
  
Auxiliar administratiu: és qui, sense iniciativa especial, realitza les operacions auxiliars d'administració assignades pel cap o per l'oficial administratiu.
  
Aspirant: és la persona menor de 18 anys que està en fase de formació per a accedir a un lloc d'auxiliar administratiu. Té encomanades les funcions corresponents a la categoria, però sense responsabilitat a causa de la seua edat.
  
Netejador: s'encarrega de realitzar les funcions de neteja i de manteniment de la higiene de tota l'empresa.
  
Article 9. Grup personal d'aplicació
  
Comprèn les categories següent:
  
Cap de Serveis Tècnics: és qui té la direcció de tot el personal del grup d'aplicació. Li correspon la selecció i la formació d'aquest, la programació i el control del personal treballador d'Aplicació que calga realitzar i la distribució del treball entre els equips d'aplicadors. També li correspondrà el control del magatzem, procurant mantenir en tot moment el nivell de productes per a l'aplicació necessaris per al normal funcionament de l'empresa.
  
Cap d'Equip A: és qui, sota la dependència del cap de Serveis Tècnics, i seguint les seues instruccions, realitza amb els aplicadors i els ajudants que en depenguen, els treballs d'aplicació dels productes de l'empresa en els tractaments que se li encomanen, i també realitza funcions d'aplicació. Podran realitzar funcions d'organització i de planificació del Departament Tècnic.
  
Cap d'Equip B: realitzarà totes les funcions corresponents al cap de l'Equip A, llevat de l'organització i la planificació del Departament Tècnic.
  
Aplicador A: es qui, sota la dependència del cap d'Equip, seguint les seues instruccions i supervisat pel cap de Serveis Tècnics, realitza els treballs materials d'aplicació dels productes de l'empresa i la realització dels tractaments.
  
Aplicador B: realitzarà totes les funcions corresponents a l'aplicador A, llevat dels tractaments específics de xilòfags.
  
Ajudant: es qui col·labora amb l'aplicador en la seua activitat.
  
Peó: és el treballadors que executa treballs per als quals no necessita cap preparació ni coneixements teòrics o pràctics de cap classe. El seu treball consisteix essencialment en l'aportació d'esforç físic, i no exigeix cap altra condició més que l'atenció necessària i la voluntat de dur a terme allò que se li ordena. Les seues funcions són:
  
- operacions de càrrega i descàrrega
  
- agranador
  
- transportador de materials en carretons no mecanitzats
  
- realització d'orificis i de perforacions en tot tipus de materials
  
Article 10. Personal de comercialització
  
Comprèn les categories següents:
  
Director comercial: és qui, sota la dependència del director general o del gerent, té encomanada la gestió comercial de l'empresa coordinant i controlant els diversos venedors o representants a què dirigeix, programa i instrueix.
  
Venedor: és la persona encarregada de la venda de productes i la contractació dels serveis de l'empresa.
  
Article 11. Ingressos
  
L'ingrés del personal treballador s'ajustarà a la normativa vigent sobre contractació. Per a l'accés a personal fix en l'empresa tindrà dret preferent qui haja exercit el lloc de treball amb caràcter eventual.
  
Títol IV
  
Retribucions
  
Article 12. Salari bàsic
  
És el que per a cada categoria es fixa en les taules salarials d'aquest conveni per a l'any 2000 (3%).
  
Per al 2001 hi haurà un increment del IPC previst pel Govern per al citat any més un punt i respecte de les taules de 2000 o, si és el cas, de les taules revisades.
  
Article 13. Revisió salarial
  
Durant el primer any de vigència del Conveni Col·lectiu (2000), i en el cas que l'Índex de Preus al Consum (IPC) establit per l'INE registre el 31 de desembre de 2000 un increment superior al 2%, es realitzarà una revisió salarial en l'excés així que es constate oficialment aquesta circumstància. Aquest increment es pagarà amb efectes de l'1 de gener de 2000.
  
Durant el segon any de vigència del Conveni (2001), i en el cas que l'Índex de Preus al Consum (IPC) establit per l'INE registre el 31 de desembre de 2001 un increment superior a l'inicialment previst per al citat any, es realitzarà una revisió salarial en l'excés així que es constate oficialment aquesta circumstància. Aquest increment es pagarà amb efectes de l'1 de gener de 2001.
  
Article 14. Antiguitat
  
S'estableix un plus d'antiguitat equivalent a triennis indefinits a raó de 4.000 PTA mensuals. La ja vençuda es mantindrà en la quantia reconeguda al seu dia i quedarà consolidada. Aquest concepte salarial no serà absorbible ni compensable.
  
Article 15. Despeses de viatge
  
Es pagarà al col·lectiu de personal d'Aplicació a raó de 875 PTA; per a la resta de personal a raó de 460 PTA per dia efectivament treballat.
  
Article 16. Plus de neteja de roba
  
El plus regulat en l'article 27 del Conveni Estatal de Desinfecció, Desratització i Desinsectació es pagarà a raó de 1.833 PTA, per 12 mesos.
  
Article 17. Premi de cobrança
  
Els treballadors i les treballadores que realitzen el cobrament de les factures directament als clients rebran per aquest motiu l'1% de l'import de la factura.
  
Article 18. Pagaments extraordinaris
  
Seran 2 a l'any, de 30 dies cadascun i es rebran abans del dia 20 de juny i del 20 de desembre, respectivament, i comprendran el salari bàsic més antiguitat.
  
Article 18 (bis)
  
Si per necessitats del servei el personal treballador no pot tornar a dinar o a sopar al seu domicili, i sols en els casos de viatge, l'empresa compensarà les despeses originades amb la dieta, la qual es correspondrà amb l'import fixat en la factura de justificació. En la resta de casos, s'hi aplicarà allò regulat en la norma supletòria.
  
Títol V
  
Jornada
  
Article 19. Jornada
  
Per al personal del Departament Tècnic (aplicadors i caps d'Equip), s'estableixen 1.792 hores de treball efectiu en còmput anual; per a la resta de personal, 1.684 hores de treball efectiu en còmput anual. Els 20 minuts per a l'entrepà es consideraran temps efectiu de treball.
  
Article 20. Flexibilitat horària
  
Quant a la responsabilitat de flexibilitzar la jornada, segons l'article 21 del Conveni Estatal de Desinfecció, Desratització i Desinsectació, fins a 110 hores a l'any, es podrà pactar en el calendari laboral de cada any; en els casos en què es realitze durant l'any, caldrà comunicar-ho amb tres dies d'antelació respecte de la data d'efectes al personal treballador afectat i al delegat de Personal, amb l'especificació de les causes que motiven la citada flexibilització. En aquestos casos, el personal treballador afectat i el delegat de Personal coneixerà durant els 30 dies següents a la comunicació anterior, els períodes corresponents de descans.
  
Article 21. Calendari laboral
  
El calendari laboral per a cada any es pactarà amb el delegat de Personal.
  
Article 22. Vacances
  
El personal de l'empresa gaudirà preferentment les vacances en els mesos de juny a setembre.
  
El personal del Departament Tècnic (aplicadors i caps d'Equip) gaudirà de 15 dies necessàriament entre els mesos de juny a setembre. Durant el citat període, sols podrà estar un d'aquests treballadors en vacances. S'establiran torns de rotació quant a la data de gaudi dels citats 15 dies.
  
En tot cas, hi valdrà allò establit en l'Estatut dels Treballadors pel que fa als dos mesos d'antelació en què cal conéixer la data de gaudi de les vacances.
  
Títol VI
  
Seguretat i Higiene; Seguretat Laboral
  
Article 23. Complement per I.T.
  
En cas d'accident de treball o d'accident no laboral, l'empresa complementarà fins al 100% de la base de cotització corresponent.
  
En cas de malaltia, l'empresa complementarà fins al 100% de la base de cotització corresponent en el cas d'hospitalització, i durant el període posterior de recuperació.
  
En la resta de casos, hi valdrà el que estableix la legislació laboral vigent.
  
Article 24. Revisions mèdiques
  
Per al personal del Departament Tècnic (aplicadors i caps d'Equip), es realitzaran dues revisions mèdiques en cada un dels anys naturals, de les quals una d'elles tindrà caràcter obligatòria. Aquestes revisions tindran caràcter específic depenent del treball que realitze aquest col·lectiu.
  
Per a la resta de personal de l'empresa es realitzarà una revisió mèdica a l'any, la qual tindrà caràcter voluntari.
  
Article 25. Assegurances de vida
  
Pel que fa a les quantitats establides en l'article 33 del Conveni Col·lectiu Estatal, supletori a aquest, s'estableixen les quantitats, en cas que l'accident derivara per al treballador en mort o en invalidesa absoluta, de 5.000.000 de PTA, que rebrien els seus beneficiaris.
  
Article 25 (bis)
  
Com a conseqüència del trasllat del centre de treball de Manises a Riba-roja, es pagarà una quantitat de 20 PTA, per quilòmetre per la diferència en excés que hi haja entre els domicilis particulars de cada treballador i l'anterior centre de Manises respecte dels domicilis particulars i el centre de Riba-roja.
  
Les possibles sol·licituds d'aquest dret s'efectuaran dins del mes de juliol de 2000, i es comunicaran a l'empresa o al representant legal del personal treballador.
  
Article 26. Règim disciplinari
  
S'entregarà una còpia al representant legal de personal treballador de cadascuna de les propostes de sanció que l'empresa haja d'imposar a algun treballador, i se li donarà audiència en aquestos procediments.
  
S'amplia l'article 37.3 del capítol disciplinari del Conveni Col·lectiu Estatal de referència en l'apartat següent:
  
- Ocasionar o sofrir accident de trànsit amb infracció de les normes legals.
  
Article 27. Comissió Paritària
  
Per a la vigilància de tot allò pactat, la interpretació i l'arbitratge dels problemes que suscite l'aplicació d'aquest Conveni, i la conciliació facultativa que se li sol·licite en conflictes individuals, es crea una comissió paritària integrada pel delegat de Personal i un representant de l'empresa designat per aquesta.
  
La Comissió Paritària es reunirà quan ho sol·licite alguna de les parts i al domicili mateix de l'empresa.
  
DISPOSICIÓ FINAL
  
Aquest Conveni Col·lectiu entrarà en vigor el dia que siga signat. Totes les condicions pactades, incloent-hi les econòmiques, tindran una aplicació amb caràcter retroactiu a l'1 de gener de 2000.
  
Taula salarial del conveni de l'empresa C.T.S. Levante, SA, 2000
  
Categoria Mensual
  
Personal d'administració:
  
CAP D'ADMINISTRACIÓ 149.741
  
CAP DE RECEP. I CONTROL 134.752
  
OFICIAL ADMINISTRATIU 98.249
  
AUXILIAR ADMINISTRATIU 80.065
  
ASPIRANT 56.480
  
NETEJADOR 81.236
  
Personal d'aplicació
  
CAP DE SERVEIS TÈCNICS 139.995
  
CAP D'EQUIP A 127.535
  
CAP D'EQUIP B 121.503
  
APLICADOR A 101.238
  
APLICADOR B 95.146
  
AJUDANT 81.236
  
PEÓ 74.361
  
Personal de comercialització
  
DIRECTOR COMERCIAL 139.995